C 487/9

Rezumatul avizului Autorității Europene pentru Protecția Datelor referitor la Propunerea de regulament de stabilire a unui cadru comun pentru serviciile mass-media în cadrul pieței interne (Legea europeană privind libertatea mass-mediei) și de modificare a Directivei 2010/13/UE

(2022/C 487/07)

(Textul integral al avizului poate fi consultat în limbile engleză, franceză și germană pe site-ul AEPD https://edps.europa.eu)

La 16 septembrie 2022, Comisia Europeană a emis o Propunere de regulament al Parlamentului European și al Consiliului de stabilire a unui cadru comun pentru serviciile mass-media în cadrul pieței interne (Legea europeană privind libertatea mass-mediei) și de modificare a Directivei 2010/13/UE.

Propunerea urmărește să îmbunătățească funcționarea pieței interne a mass-mediei, în special prin încurajarea activității și a investițiilor transfrontaliere în serviciile mass-media, prin intensificarea cooperării și a convergenței în materie de reglementare, prin facilitarea furnizării de servicii mass-media de calitate și prin asigurarea unei alocări transparente și echitabile a resurselor economice pe piața internă a mass-mediei.

AEPD salută obiectivul propunerii de a proteja libertatea și pluralismul mass-mediei, ca o condiție prealabilă pentru funcționarea pieței interne a UE pentru serviciile mass-media și, la fel de important, ca factor esențial pentru statul de drept și responsabilitatea democratică în Uniune.

Cu toate acestea, AEPD recomandă mai întâi clarificarea domeniului de aplicare al viitorului regulament, atât la nivel personal, cât și material. În special, AEPD constată că, în pofida intenției Comisiei, exprimată în mod clar în propunere, de a stabili norme care să asigure protecția surselor jurnaliștilor la nivelul UE, inclusiv ale liber-profesioniștilor, domeniul de aplicare al propunerii, astfel cum este definit în prezent, include numai furnizorii de servicii mass-media și nu cuprinde toți jurnaliștii. AEPD recomandă adăugarea unei trimiteri explicite la jurnaliști în dispozițiile relevante ale viitorului regulament, astfel încât să se clarifice faptul că orice jurnalist, inclusiv liber-profesionist sau independent, va intra în domeniul de aplicare al viitorului regulament și, prin urmare, ar putea, de asemenea, să se bazeze pe o protecție solidă a surselor și comunicațiilor jurnalistice. În plus, recomandă clarificarea criteriilor de stabilire a cazurilor în care un jurnalist intră sub jurisdicția unui stat membru. AEPD recomandă, de asemenea, clarificarea orizontală a faptului că viitorul regulament nu aduce atingere și nu afectează legislația UE privind protecția datelor cu caracter personal și a vieții private, în special Regulamentul general privind protecția datelor (RGPD) (1), Directiva asupra confidențialității (2) și comunicațiilor electronice și Directiva privind protecția datelor în materie de asigurare a respectării legii (LED) (3).

În al doilea rând, deși sprijină pe deplin obiectivul propunerii de a oferi garanții specifice pentru libertatea și pluralismul mass-mediei, AEPD are îndoieli cu privire la eficacitatea în practică a măsurilor propuse pentru atingerea obiectivului urmărit. În special, AEPD consideră că, în forma sa actuală, articolul 4 alineatul (2) literele (b) și (c) din propunere, în special în ceea ce privește excepțiile de la interdicția interceptării, sub rezerva supravegherii furnizorilor de servicii mass-media, inclusiv prin introducerea de programe spion pe dispozitivele lor, nu oferă suficiente garanții și nu sunt clare din punct de vedere juridic. AEPD invită colegiuitorii să definească și să limiteze în continuare posibilitatea de a renunța la protejarea surselor și comunicațiilor jurnalistice, în conformitate cu principiul strictei necesități și al proporționalității, astfel cum sunt interpretate în jurisprudența CJUE și a CEDO. În special, AEPD este în continuare convinsă că singura opțiune viabilă și eficace de protejare a drepturilor și libertăților fundamentale în Uniune, inclusiv a libertății mass-mediei, împotriva programelor spion militare foarte avansate este o interdicție generală privind dezvoltarea și introducerea lor, cu excepții foarte limitate și definite în mod exhaustiv, completate de garanții solide, cum ar fi cele sugerate în Observațiile preliminare ale AEPD privind programele spion moderne.

În al treilea rând, în ceea ce privește autoritatea națională independentă sau organismul național independent responsabil(ă) cu tratarea plângerilor referitoare la încălcări ale articolului 4 alineatul (2) literele (b) și (c) din propunere, AEPD recomandă să se asigure că viitorul regulament stabilește în mod explicit garanții specifice de independență și prevede un temei juridic explicit pentru cooperarea dintre autoritățile de supraveghere relevante, fiecare acționând în domeniile lor de competență. În plus, AEPD recomandă ca viitorul regulament să impună o cooperare structurată între autoritățile de supraveghere competente, inclusiv autoritățile de protecție a datelor, și să facă trimitere explicită la autoritățile naționale de supraveghere competente implicate în cooperare și să identifice circumstanțele în care ar trebui să aibă loc cooperarea. În special, AEPD recomandă ca autoritățile competente independente desemnate în temeiul viitorului regulament să aibă competența și obligația de a se consulta cu celelalte autorități naționale de supraveghere competente relevante, inclusiv cu autoritățile de protecție a datelor, în contextul investigațiilor și evaluărilor conformității pe care le efectuează. În ceea ce privește autoritățile naționale de protecție a datelor, AEPD recomandă în mod specific să se clarifice faptul că, în temeiul viitorului regulament, autoritățile competente independente trebuie să aibă posibilitatea de a furniza autorităților de supraveghere competente în temeiul RGPD sau LED, la cerere sau din proprie inițiativă, orice informații obținute în contextul auditurilor și al investigațiilor care se referă la prelucrarea datelor cu caracter personal și de a include un temei juridic explicit în acest sens.

În plus, în ceea ce privește publicarea informațiilor referitoare la furnizorii de servicii mass-media și, în special, la beneficiarii și beneficiarii reali ai acestora, AEPD recomandă să se specifice în mod explicit în propunere obiectivul (obiectivele) de interes public urmărit(e) și să se asigure că lista categoriilor de informații care urmează să fie puse la dispoziție în temeiul articolului 6 alineatul (1) din propunere este clar definită și inclusă în mod explicit în viitorul regulament.

În cele din urmă, AEPD recomandă să se clarifice dacă datele cu caracter personal vor fi prelucrate pe parcursul cooperării sau asistenței reciproce dintre autoritățile sau organismele naționale de reglementare prevăzute în propunere și, în caz afirmativ, să se stabilească în mod explicit scopurile prelucrării, categoriile specifice de date cu caracter personal care urmează să fie prelucrate, perioada de păstrare a datelor și identificarea rolurilor și responsabilităților autorităților și organismelor naționale de reglementare în sensul legislației privind protecția datelor.

1. INTRODUCERE

1. La 16 septembrie 2022, Comisia Europeană a emis o Propunere de regulament al Parlamentului European și al Consiliului de stabilire a unui cadru comun pentru serviciile mass-media în cadrul pieței interne (Legea europeană privind libertatea mass-mediei) și de modificare a Directivei 2010/13/UE (denumită, în continuare, „propunerea”) (4).

2. Propunerea se axează pe patru obiective specifice, și anume: 1) stimularea activității și a investițiilor transfrontaliere în serviciile mass-media prin armonizarea anumitor elemente ale cadrelor naționale divergente privind pluralismul mass-mediei, în special pentru a facilita furnizarea de servicii transfrontaliere; 2) intensificarea cooperării și a convergenței în materie de reglementare prin instrumente de coordonare transfrontalieră și prin avize și orientări la nivelul UE; 3) facilitarea furnizării de servicii mass-media de calitate prin atenuarea riscului de interferențe publice și private nejustificate în exercitarea libertății editoriale și 4) asigurarea unei alocări transparente și echitabile a resurselor economice pe piața internă a mass-mediei prin intensificarea transparenței și a echității în ceea ce privește măsurarea audienței și alocarea publicității de stat (5).

3. Prezentul aviz al AEPD este emis ca răspuns la consultarea Comisiei Europene din 16 septembrie 2022, în temeiul articolului 42 alineatul (1) din RPDUE (6). AEPD salută trimiterea la această consultare în considerentul 54 din propunere. În această privință, AEPD constată, de asemenea, cu satisfacție, că a fost deja consultată anterior în mod informal în temeiul considerentului 60 din RPDUE.

4. CONCLUZII

46. Având în vedere cele de mai sus, AEPD face următoarele recomandări: (1) să se adauge o trimitere explicită la „jurnaliști” în dispozițiile relevante ale viitorului regulament, astfel încât orice jurnalist, inclusiv liber-profesionist sau independent, să intre în domeniul de aplicare al viitorului regulament și, prin urmare, să se poată baza pe o protecție solidă a surselor și comunicațiilor jurnalistice și să se clarifice criteriile de stabilire a cazurilor în care un jurnalist intră sub jurisdicția unui stat membru; (2) să se clarifice orizontal faptul că viitorul regulament nu aduce atingere și nu afectează legislația UE privind protecția datelor cu caracter personal și a vieții private, în special RGPD, Directiva asupra confidențialității și comunicațiilor electronice și LED; (3) să se definească și să se limiteze în continuare posibilitatea de a renunța la protejarea surselor și comunicațiilor jurnalistice în temeiul articolului 4 literele b) și (c) din propunere, în conformitate cu principiul strictei necesități și al proporționalității. În special, AEPD este în continuare convinsă că singura opțiune viabilă și eficace de protejare a drepturilor și libertăților fundamentale în Uniune, inclusiv a libertății mass-mediei, împotriva programelor spion militare foarte avansate este o interdicție generală privind dezvoltarea și introducerea lor, cu excepții foarte limitate și definite în mod exhaustiv, completate de garanții solide, cum ar fi cele sugerate în Observațiile preliminare ale AEPD privind programele spion moderne (7); (4) să se asigure că viitorul regulament stabilește în mod explicit garanții specifice de independență pentru autoritățile sau organismele responsabile cu tratarea plângerilor legate de încălcări ale articolului 4 alineatul (2) literele (b) și (c) din propunere; (5) să se asigure că viitorul regulament: (1) prevede un temei juridic explicit pentru cooperarea dintre autoritățile de supraveghere relevante, fiecare acționând în cadrul domeniilor lor de competență; (2) impune o cooperare structurată între autoritățile de supraveghere competente, inclusiv autoritățile de protecție a datelor;(3) face trimitere în mod explicit la autoritățile naționale de supraveghere competente implicate în cooperare și identifică circumstanțele în care ar trebui să aibă loc cooperarea. În special, AEPD recomandă ca autoritățile competente independente desemnate în temeiul viitorului regulament să aibă competența și obligația de a se consulta cu celelalte autorități naționale de supraveghere competente relevante, inclusiv cu autoritățile de protecție a datelor, în contextul investigațiilor și evaluărilor conformității pe care le efectuează. În ceea ce privește autoritățile naționale de protecție a datelor, AEPD recomandă, de asemenea, să se clarifice faptul că, în temeiul viitorului regulament, autoritățile competente independente trebuie să aibă posibilitatea de a furniza autorităților de supraveghere competente în temeiul RGPD sau LED, la cerere sau din proprie inițiativă, orice informații obținute în contextul auditurilor și al investigațiilor care se referă la prelucrarea datelor cu caracter personal și de a include un temei juridic explicit în acest sens. (6) să se specifice în mod explicit în viitorul regulament obiectivul (obiectivele) de interes public urmărit(e) prin articolul 6 alineatul (1) privind informațiile pe care furnizorii de servicii mass-media ar trebui să le pună la dispoziție cu privire la beneficiarii și la beneficiarii reali ai acestora și să se asigure că lista categoriilor de informații care urmează să fie puse la dispoziție în temeiul articolului 6 alineatul (1) din propunere este clar definită și inclusă în mod explicit în viitorul regulament; (7) să se clarifice în mod explicit dacă vor fi prelucrate date cu caracter personal în contextul cooperării dintre organismele naționale de reglementare în temeiul articolului 13 din propunere și, în caz afirmativ, să specifice, de asemenea, scopul prelucrării, categoriile specifice de date cu caracter personal care urmează să fie prelucrate, perioada de păstrare a datelor și identificarea rolurilor și responsabilităților autorităților și organismelor naționale de reglementare în sensul legislației privind protecția datelor.

Bruxelles, 11 noiembrie 2022. Wojciech Rafał WIEWIÓROWSKI

(1) Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).

(2) Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice (Directiva asupra confidențialității și comunicațiilor electronice) (JO L 201, 31.7.2002, p. 37).

(3) Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului (JO L 119, 4.5.2016, p. 89).

(4) COM(2022) 457 final.

(5) COM (2022) 457 final, p. 3.

(6) Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).

(7) Observațiile preliminare ale AEPD privind programele spion moderne, publicate la 15 februarie 2022.